ડો.આંબેડકરે એમની ૧૯૧૩ અને ૧૯૧૭ની વડોદરા રાજ્યની બંને નોકરીઓ વખતે તેમને અસ્પ્રુશ્ય તરીકે પડતી મુશ્કેલીઓ સાથે રહેવા મકાન આપવા મહારાજાને અને દીવાનને અનેકવાર રજૂઆતો કરી હતી. જે રાજ્ય આંબેડકરને ભણવા સ્કોલરશીપ આપે, નોકરી આપે તે રહેવા ઘર ન આપે એટલે મજબૂરી વશ એમને વડોદરા છોડવું પડે ત્યારે રાજ્ય કંઈ ન કરે તે સમજવું અઘરું છે. સયાજીરાવ ગાયકવાડની સુધારક રાજવીની છાપ હતી. તેમણે જમાનાથી આગળ દલિતોધ્ધારના ઘણાં પગલાં લીધાં હતા. ૧૮-૧૦-૧૯૦૩માં ,”કમકમાટી ઉપજાવે એવા ઉચ્ચવર્ણના લોકોની જુલમ જહાંગીરી સામે બળવાનો પોકાર કરવાની પહેલી તક હું લઈશ “એવી સ્પષ્ટ ચેતવણી ઉચ્ચારનાર સયાજીરાવના વડોદરામાંથી આંબેડકરને અપમાનિત થઈ ઉચાળા ભરવા પડે તે રહસ્ય ન સમજાય તેવું છે.